ফের নিম্নচাপের জের! ভিজবে বহু জেলা

ওয়েব ডেস্ক : বঙ্গোপসাগরে ফের তৈরি হয়েছে নিম্নচাপ (Depression)। তার জেরে বাংলার বেশ কয়েকটি জেলায় বৃষ্টির (Rain) সম্ভাবনা রয়েছে। তবে আবহাওয়া নিয়ে কোনও বড় সতর্কতা জারি করা হয়নি আলিপুর আবহাওয়া দফতরের তরফে। তবে আগামী মঙ্গলবার পর্যন্ত উত্তর (North Bengal) ও দক্ষিণবঙ্গের (South Bengal) বেশ কিছু জেলায় হালকা থেকে মাঝারি বৃষ্টিপাতের সম্ভাবনা রয়েছে।

হাওয়া অফিস জানাচ্ছে, তামিলনাড়ু (Tamilnadu) উপকূলের কাছে দক্ষিণ-পশ্চিম বঙ্গোপসাগরের উপরে তৈরি হয়েছে একটি নিম্নচাপ অঞ্চল। যা উত্তর ও উত্তর-পশ্চিম দিকে এগোবে। অন্যদিকে আন্দামান সাগর সংলগ্ন দক্ষিণ-পূর্ব বঙ্গোপসাগরের উপরেও নতুন করে তৈরি হচ্ছে নিম্নচাপ অঞ্চল। এটিও উত্তর ও উত্তর-পশ্চিম দিকে এগিয়ে যাবে। যার ফলে বৃষ্টি হতে পারে বেশ কিছু জেলায়।

আরও খবর : বঙ্গোপসাগরে তৈরি হচ্ছে নতুন নিম্নচাপ, বাংলায় কতটা প্রভাব পড়বে?

তবে শুক্রবার কোনও বৃষ্টি হবে না বলে জানাচ্ছে আবহাওয়া দফতর। শনিবার দক্ষিণ ২৪ পরগনা ও পূর্ব মেদিনীপুর জেলায় বৃষ্টির সম্ভাবনা রয়েছে। রবিবার ও সোমবার উত্তর চব্বিশ পরগনা ও পশ্চিম মেদিনীপুরে হতে পারে বৃষ্টি (Rain)। তবে আগামী মঙ্গলবার ও বুধবার দক্ষিণবঙ্গের সব জেলাতেই হালকা থেকে মাঝারি বৃষ্টিবাতের সম্ভাবনা রয়েছে।

দক্ষিণবঙ্গের পাশাপাশি উত্তরবঙ্গেও (North Bengal) হালকা থেকে মাঝারি বৃষ্টির সম্ভাবনা রয়েছে। ভিজতে পারে দার্জিলিং, জলপাইগুড়ি, কালিম্পং, আলিপুরদুয়ার, কোচবিহার ও উত্তর দিনাজপুর জেলা। আগামী মঙ্গলবার মালদা, উত্তর দিনাজপুর ও দক্ষিণ দিনাজপুরেও বৃষ্টি হতে পারে। বুধবার উত্তরের সব জেলাতেই বৃষ্টির সম্ভাবনা রয়েছে। তবে এই বৃষ্টির প্রভাবে দুই বঙ্গে তাপমাত্রার তেমন হেরফের হবে না বলে জানাচ্ছে হাওয়া অফিস।